**Likumprojekts**

**Transporta enerģijas likums**

**1. pants. Likumā lietotie termini**

Likumā ir lietoti šādi termini:

1) **alternatīvā degviela** – degviela vai enerģijas avots (elektroenerģija, ūdeņradis, biodegviela, sintētiskā un parafinizētā degviela, dabasgāze, tai skaitā biometāns gāzveida agregātstāvoklī (saspiestā dabasgāze) un šķidrā agregātstāvoklī (sašķidrinātā dabasgāze) un sašķidrinātā naftas gāze, kā arī cita degviela vai enerģijas avots), ar ko daļēji vai pilnībā aizvieto naftas izcelsmes šķidro degvielu transportlīdzekļa apgādei ar enerģiju un kam ir potenciāls veicināt transporta dekarbonizāciju un uzlabot transporta nozares ekoloģiskos rādītājus;

2) **atkritumi** – priekšmeti un vielas, kas Atkritumu apsaimniekošanas likuma izpratnē uzskatāmi par atkritumiem, izņemot vielas, kas tīši pārveidotas vai piesārņotas, lai tās uzskatītu par atkritumiem;

3)**biodegviela** – no biomasas iegūta šķidra vai gāzveida viela, ko var izmantot kā transporta enerģiju;

4) **biometāns** – deggāze, ko iegūst no biomasas un kas attīrīta līdz dabasgāzes kvalitātei, lai izmantotu kā transporta enerģiju, vai koksnes gāzģeneratora gāze;

5)**biomasa** – bioloģiskas izcelsmes lauksaimniecības, mežsaimniecības un saistīto nozaru (tai skaitā zivsaimniecības un akvakultūras) produktu, atkritumu un atlieku bioloģiski noārdāmā frakcija (tai skaitā augu un dzīvnieku izcelsmes viela), kā arī rūpniecības un sadzīves atkritumu bioloģiski noārdāmā frakcija;

6) **cieti saturoši kultūraugi** – kultūraugi, galvenokārt labība (neatkarīgi no tā, vai tiek izmantoti tikai graudi vai viss augs, kā tas ir, piemēram, zaļbarības kukurūzas gadījumā), bumbuļi un sakņaugi (piemēram, kartupeļi, topinambūri, batātes, manioka un jamss), un bumbuļsīpoli (piemēram, taro un *cocoyam*);

7) **degviela** – šā likuma izpratnē naftas izcelsmes degviela, tai skaitā benzīns un dīzeļdegviela (ieskaitot maisījumus ar biodegvielu), vai cita šķidra vai gāzveida viela, ko var izmantot kā transporta enerģiju;

8) **degvielas piegādātājs** – komersants, kas nodod degvielu galapatēriņam transportā, tai skaitā degvielas mazumtirgotājs, kas realizē no degvielas vairumtirgotāja saņemto degvielu, degvielas mazumtirgotājs, kas realizē paša importēto vai no Eiropas Savienības dalībvalsts ievesto degvielu, un degvielas vairumtirgotājs, kas realizē degvielu un kuram ir speciāla atļauja (licence) degvielas vairumtirdzniecībai vai speciāla atļauja (licence) apstiprināta noliktavas turētāja darbībai, vai speciāla atļauja (licence) reģistrēta saņēmēja darbībai (izņemot realizāciju atliktās akcīzes nodokļa maksāšanas režīmā);

9) **transporta enerģija** – šā likuma izpratnē prece ar noteiktu vērtību, kuras nesēji ir degviela, alternatīvā degviela vai cita viela vai produkts, ar ko nodrošina transportlīdzekļa kustību un tajā uzstādīto iekārtu darbību un uzturēšanu;

10) **transporta enerģijas aprite** – jebkādas darbības ar transporta enerģiju, tai skaitā (bet ne tikai) izejvielu ieguve, audzēšana, ražošana un pārstrāde, kā arī transporta enerģijas ieguve, ražošana, marķēšana, uzglabāšana, pārvadāšana, ievešana, izvešana, izplatīšana, apstrāde, sadedzināšana, realizācija, iznīcināšana;

11) **no atjaunojamiem energoresursiem ražota nebioloģiskas izcelsmes šķidrā vai gāzveida transporta degviela** – šķidra vai gāzveida degviela, kas nav biodegviela un kuras energoietilpību rada atjaunojamie energoresursi, izņemot biomasu, un kuru izmanto transportā.

**2. pants. Likuma mērķis**

Likuma mērķis ir veicināt alternatīvās degvielas izmantošanu transportā, nodrošinot tās pieejamību, kvalitāti un alternatīvās degvielas infrastruktūras attīstību, stiprinot transporta enerģijas tirgus uzraudzību un veicinot sabiedrības informētību par pieejamiem un izmantojamiem transporta enerģijas veidiem, lai sekmētu ilgtspējīgu tautsaimniecības attīstību un ierobežotu klimata pārmaiņas.

**3. pants. Likuma darbības joma**

Likums attiecas uz transporta enerģiju un transporta enerģijas apritē iesaistītajām personām.

**4. pants. Valsts mērķis transporta enerģijas jomā**

(1) Valsts mērķis ir panākt, lai no atjaunojamiem energoresursiem iegūtas enerģijas īpatsvars transporta (ietverot autotransportu, dzelzceļa transportu, ūdens transportu (kuģus, kas kuģo iekšējos ūdeņos) un izņemot gaisa transportu) enerģijas bruto galapatēriņā Latvijā 2020. gadā ir vismaz 10 procenti (turpmāk – valsts mērķis).

(2) Valsts mērķi sasniedz, valstij un pašvaldībai īstenojot šādus (bet ne tikai) pasākumus: politikas pasākumi vai tiešais un netiešais valsts atbalsts, vai obligātā biodegvielas piejaukuma nodrošināšana piegādātajam benzīnam un dīzeļdegvielai, vai līdzdalības mehānisms degvielas piegādātājiem. Ja nepieciešams, var vienlaikus kombinēt minētos pasākumus.

(3) Valsts mērķis sasniedzams, ievērojot, ka tās enerģijas īpatsvars, kura iegūta no tādām biodegvielām, ko ražo no labības un citiem cieti saturošiem kultūraugiem, cukura un eļļas kultūraugiem, kā arī kultūraugiem, kas lauksaim­niecības zemē audzēti kā galvenie kultūraugi galvenokārt enerģijas iegūšanas vajadzībām, nepārsniedz septiņus procentus no enerģijas galapatēriņa transportā 2020. gadā.

(4) Valsts mērķa izpildē ieskaita un valsts un pašvaldības īstenotos pasākumus un tiešo un netiešo valsts atbalstu attiecina tikai uz biodegvielu, kas atbilst šā likuma 6. panta trešajā daļā minētajiem ilgtspējības kritērijiem (turpmāk – ilgtspējīga biodegviela).

(5) Ministru kabinets īsteno politikas plānošanas pasākumus valsts mērķa sasniegšanai, kā arī pasākumus, lai palielinātu no atjaunojamiem energoresursiem ražotās enerģijas īpatsvaru transportā un veicinātu plašāku alternatīvās degvielas infrastruktūras attīstību.

(6) Pašvaldības sniedz ieguldījumu valsts mērķa sasniegšanā, stimulē to teritorijās esošos degvielas lietotājus izmantot no atjaunojamiem energoresursiem iegūtu alternatīvo degvielu transportā un atbilstoši kompetencei rada labvēlīgus apstākļus tās ražošanai, kā arī veicina tās izmantošanu sabiedriskajā transportā.

(7) Republikas pilsētu pašvaldības katru gadu līdz 30. aprīlim iesniedz Ekonomikas ministrijā ziņojumu par alternatīvo degvielu izmantošanu sabied­riskajā transportā. Ekonomikas ministrija savā tīmekļvietnē publicē apkopotu labās prakses pārskatu par republikas pilsētu pašvaldībās veiktajiem pasākumiem alternatīvās degvielas izmantošanas veicināšanai sabiedriskajā transportā.

(8) Centrālā statistikas pārvalde, aprēķinot no atjaunojamiem energoresursiem ražotas vai iegūtas enerģijas īpatsvaru transporta enerģijas bruto galapatēriņā, ņem vērā tikai ilgtspējīgas biodegvielas apjomu.

**5. pants. Transporta enerģijas kvalitāte un tirgus uzraudzība**

(1) Ministru kabinets nosaka transporta enerģijas tirgus uzraudzības institūciju.

(2) Ministru kabinets nosaka kārtību, kādā veicama transporta enerģijas tirgus uzraudzība, kā arī degvielas aprites uzraudzības institūcijas tiesības un pienākumus, prasības transporta enerģijas apritē iesaistītajām personām, tai skaitā degvielas piegādātājiem, viņu tiesības un pienākumus, kā arī prasības degvielas kvalitātei, tai skaitā biodegvielas kvalitātei (turpmāk – degvielas kvalitātes prasības), un vispārīgo ziņošanas kārtību.

(3) Ministru kabinets nosaka kvalitātes prasības Latvijas tirgū piedāvātajiem transporta enerģijas veidiem, ko izmanto autotransporta līdzekļu un autoceļiem neparedzētas mobilās tehnikas (tostarp kuģu, kas kuģo iekšējos ūdeņos), lauksaimniecības un mežsaimniecības traktoru, kā arī atpūtas kuģu, ja tie nekuģo jūrā, dzirksteļaizdedzes motoru un kompresijaizdedzes motoru darbināšanai, ņemot vērā tehniskās prasības motoriem saistībā ar veselības aizsardzību un vides aizsardzību.

(4) Transporta enerģijas tirgus uzraudzības institūcija katru gadu sagatavo un līdz 1. jūnijam iesniedz Ekonomikas ministrijā Valsts degvielas kvalitātes ziņojumu, kurā ietverta informācija par benzīna un dīzeļdegvielas kvalitāti iepriekšējā gadā. Ekonomikas ministrija minēto ziņojumu līdz 30. augustam iesniedz Eiropas Komisijai.

(5) Personas, kuras veic komercdarbību ar biodegvielu, ievēro normatīvos aktus, kas regulē naftas produktu (degvielas) apriti un akcīzes nodokļa piemērošanas kārtību.

**6. pants. Biodegvielas aprite**

(1) Kā transporta enerģiju izmanto degvielas kvalitātes prasībām atbilstošu biodegvielu. Degvielas kvalitātes prasībām neatbilstoša biodegviela nav izmantojama kā transporta enerģija un ir iznīcināma.

(2) Ministru kabinets nosaka kārtību, kādā novērtē biodegvielas atbilstību un nodod to pārstrādei, kā arī kārtību, kādā iznīcina degvielas kvalitātes prasībām neatbilstošu biodegvielu un kontrolē biodegvielas ražošanu un jaukšanu ar degvielu.

(3) Ministru kabinets nosaka biodegvielas ilgtspējības kritērijus, to ieviešanas mehānismu, kā arī uzraudzības un kontroles kārtību.

(4) Ministru kabinets nosaka valsts politikas pamatprincipus valsts mērķa sasniegšanai biodegvielas (tai skaitā biodīzeļdegvielas, bioetanola un transportā izmantojamā biometāna) jomā.

**7. pants. Alternatīvo degvielu infrastruktūra**

(1) Prasības elektrotransportlīdzekļu uzlādes, dabasgāzes uzpildes un ūdeņraža uzpildes iekārtām un to ierīkošanai, tehniskās specifikācijas krasta elektropadeves iekārtām, kā arī uzpildes un uzlādes punktos patērētājiem norādāmo informāciju nosaka Ministru kabinets.

(2) Degvielas piegādātājs, uzpildes vai uzlādes punkta operators informā­ciju par alternatīvo degvielu uzpildes vai uzlādes punkta ģeogrāfisko izvietojumu sniedz sistēmas turētājam. Sistēmas turētājs ir atbildīgs, lai būtu pieejama informācija par uzpildes un uzlādes punktu izvietojumu Latvijas teritorijā. Ministru kabinets nosaka sistēmas turētāju un informācijas sniegšanas kārtību.

(3) Autostāvvietas (šā likuma izpratnē – speciāli mehānisko transport­līdzekļu novietošanai izveidota un aprīkota teritorija, kas atrodas dzīvojamo un nedzīvojamo ēku iekšienē vai šīm ēkām piegulošā teritorijā) īpašnieks, īrnieks, nomnieks vai pārvaldītājs nodrošina elektrotransportlīdzekļu uzlādes punkta ierīkošanu. Ministru kabinets nosaka prasības elektrotransportlīdzekļu uzlādes punkta ierīkošanai un kārtību, kādā autostāvvietās izveido elektrotransport­līdzekļu uzlādes iekārtām nepieciešamo infrastruktūru un aprīkojumu.

**8. pants. Patērētāju informēšana**

(1) Mehāniskā transportlīdzekļa ražotājs nodrošina, ka redzamā vietā uz mehāniskā transportlīdzekļa, ko var regulāri uzpildīt ar alternatīvo degvielu vai uzlādēt uzlādes punktā un kas laists tirgū pēc šā likuma stāšanās spēkā, kā arī attiecīgā transportlīdzekļa rokasgrāmatā ir norādīta informācija par mehāniskajā transportlīdzeklī izmantojamo alternatīvo degvielu un uzlādes vai uzpildes veidu.

(2) Ministru kabinets nosaka prasības degvielas uzpildes stacijai, uzpildes vai uzlādes punktam vai citai transporta enerģijas tirdzniecības vietai attiecībā uz patērētāju informēšanu par degvielas veidu un kvalitāti, kā arī attiecībā uz biodegvielas saturu benzīnā vai dīzeļdegvielā.

**9. pants. Obligātais biodegvielas piejaukums**

(1) Lai veicinātu valsts mērķa sasniegšanu un biodegvielas apriti, galapatēriņam transportā Latvijā piegādātajam benzīnam un dīzeļdegvielai nodrošina obligāto biodegvielas piejaukumu.

(2) Degvielai ar obligāto biodegvielas piejaukumu piemēro saskaņā ar šā likuma 5. panta trešo daļu noteiktās uz degvielu attiecināmās tehniskās specifikācijas.

**10. pants. Līdzdalības mehānisms degvielas piegādātājiem**

(1) Lai sniegtu ieguldījumu valsts mērķa sasniegšanā, izveido uz degvielas piegādātājiem attiecināmu līdzdalības mehānismu no atjaunojamiem energo­resursiem iegūtas transporta enerģijas īpatsvara nodrošināšanai (turpmāk – līdzdalības mehānisms): degvielas piegādātājs katru gadu no visa transporta enerģijas apjoma, ko tas nodevis galapatēriņam transportā Latvijā, pārdod noteiktu tādas transporta enerģijas īpatsvaru, kas iegūta no atjaunojamiem energoresursiem, ieskaitot no atjaunojamiem energoresursiem iegūtu elektroenerģiju un ūdeņradi. Līdzdalības mehānisma ietvaros pārdodamās transporta enerģijas apjomu sadalījumā pa gadiem un tā noteikšanas metodiku, nosakot samazinātu apjomu 2019. gadam, nosaka Ministru kabinets.

(2) Degvielas piegādātājs šā likuma 5. panta otrajā daļā noteiktās vispārīgās ziņošanas kārtības ietvaros katru gadu ziņo par galapatēriņam transportā Latvijā nodotās transporta enerģijas daudzumu dalījumā pa transporta enerģijas veidiem. Ziņošanas kārtību un par līdzdalības mehānisma administrēšanu atbildīgo institūciju nosaka Ministru kabinets.

(3) Ja degvielas piegādātājs līdzdalības mehānisma ietvaros noteiktā pienākuma izpildei izmanto biodegvielu, tā izpildē ieskaita tikai ilgtspējīgas biodegvielas apjomu.

(4) Ja degvielas piegādātājs līdzdalības mehānisma ietvaros noteiktā pienākuma izpildei izmanto elektroenerģiju, līdzdalības mehānisma ietvaros elektrotransport­līdzeklim piegādātajam elektroenerģijas daudzumam piemēro koeficientu 5.

(5) No atjaunojamiem energoresursiem ražotai nebioloģiskas izcelsmes šķidrajai vai gāzveida transporta degvielai, kā arī lietotai cepameļļai līdzdalības mehānisma ietvaros piemēro koeficientu 2. Ministru kabinets nosaka izejvielas, kuru izmantošana biodegvielas ražošanā sniedz iespēju līdzdalības mehānisma ietvaros piegādātajam enerģijas daudzumam piemērot koeficientu 2.

(6) Ja degvielas piegādātājs līdzdalības mehānisma ietvaros noteiktā pienākuma izpildei izmanto biometānu, līdzdalības mehānisma ietvaros piegādātajam biometāna daudzumam piemēro koeficientu 2.

(7) Ministru kabinets papildus šā panta ceturtajā, piektajā un sestajā daļā minētajiem gadījumiem var noteikt citus gadījumus, kad līdzdalības mehānisma ietvaros noteiktā pienākuma izpildei piegādātajam enerģijas daudzumam piemēro koeficientu atkarībā no enerģijas izcelsmes avota.

(8) Par līdzdalības mehānisma administrēšanu atbildīgā institūcija uzrauga un kontrolē šā panta pirmajā daļā degvielas piegādātājam noteiktā pienākuma izpildi.

(9) Ja par līdzdalības mehānisma administrēšanu atbildīgā institūcija pēc šā panta otrajā daļā minēto datu saņemšanas konstatē, ka degvielas piegādātājs nav izpildījis šā panta pirmajā daļā noteikto pienākumu nodrošināt attiecīgajam gadam noteikto no atjaunojamiem energoresursiem ražotās transporta enerģijas īpatsvaru, par līdzdalības mehānisma administrēšanu atbildīgā institūcija pieņem lēmumu, kurā nosaka degvielas piegādātājam pienākumu veikt maksājumu valsts budžetā 0,1 procenta apmērā no degvielas piegādātāja pēdējā finanšu gada neto apgrozījuma, kas attiecas uz naftas izcelsmes degvielas apriti, tai skaitā piegādi un tirdzniecību. Ja par līdzdalības mehānisma administrēšanu atbildīgā institūcija konstatē, ka degvielas piegādātājs 2019. gadam noteikto pienākumu nav izpildījis atbilstošā apjomā, izsaka brīdinājumu.

**Pārejas noteikumi**

1. Ar šā likuma spēkā stāšanos spēku zaudē Biodegvielas likums (Latvijas Republikas Saeimas un Ministru Kabineta Ziņotājs, 2005, 8. nr.; 2006, 10. nr.).

2. Šā likuma 7. panta trešā daļa stājas spēkā 2020. gada 1. janvārī.

3. Šā likuma 10. panta pirmā un otrā daļa stājas spēkā 2019. gada 1. janvārī.

4. Līdz šā likuma 5. panta pirmajā, otrajā un trešajā daļā, 6. panta otrajā, trešajā un ceturtajā daļā, 7. panta pirmajā, otrajā un trešajā daļā, 8. panta otrajā daļā un 10. panta pirmajā, otrajā un piektajā daļā minēto noteikumu spēkā stāšanās dienai, bet ne ilgāk kā līdz 2019. gada 1. aprīlim ir spēkā šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2000. gada 26. septembra noteikumi Nr. 332 "Noteikumi par benzīna un dīzeļdegvielas atbilstības novērtēšanu";

2) Ministru kabineta 2005. gada 18. oktobra noteikumi Nr. 772 "Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību";

3) Ministru kabineta 2011. gada 5. jūlija noteikumi Nr. 545 "Noteikumi par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību";

4) Ministru kabineta 2018. gada 6. februāra noteikumi Nr. 78 "Prasības elektrotransportlīdzekļu uzlādes, dabasgāzes uzpildes, ūdeņraža uzpildes un krasta elektropadeves iekārtām".

5. Ministru kabinets līdz 2018. gada 31. decembrim izdod šā likuma 5. panta pirmajā, otrajā un trešajā daļā, 6. panta otrajā, trešajā un ceturtajā daļā, 7. panta pirmajā, otrajā un trešajā daļā, 8. panta otrajā daļā un 10. panta pirmajā, otrajā un piektajā daļā minētos noteikumus.

6. Ministru kabinets līdz 2019. gada 31. decembrim un līdz 2021. gada 31. decembrim iesniedz Eiropas Komisijai informāciju par valsts mērķa izpildi.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2009. gada 23. aprīļa direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ direktīvas 2001/77/EK un 2003/30/EK;

2) Eiropas Parlamenta un Padomes 2009. gada 23. aprīļa direktīvas 2009/30/EK, ar ko groza direktīvu 98/70/EK attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes direktīvu 1999/32/EK attiecībā uz tās degvielas specifikācijām, kuru lieto iekšējo ūdensceļu kuģos, un atceļ direktīvu 93/12/EEK;

3) Eiropas Parlamenta un Padomes 2014. gada 22. oktobra direktīvas 2014/94/ES par alternatīvo degvielu infrastruktūras ieviešanu;

4) Eiropas Parlamenta un Padomes 2015. gada 9. septembra direktīvas (ES) 2015/1513, ar kuru groza direktīvu 98/70/EK, kas attiecas uz benzīna un dīzeļdegvielu kvalitāti, un direktīvu 2009/28/EK par atjaunojamo energoresursu izmantošanas veicināšanu.

Ministru prezidenta biedrs,

ekonomikas ministrs

Arvils Ašeradens